Daniel O’Shaughnessy siirtyy HJK:hon Englannista.

HJK kertoo solmineensa 2+1-vuotisen sopimuksen puolustaja Daniel O’Shaughnessyn kanssa. Topparina tai vasempana pakkina pelaava O’Shaughnessy, 23, siirtyy HJK:hon Cheltenhamista.

– Olemme kartoittaneet monipuolista vasenjalkaista puolustajaa. Maajoukkueen portteja kolkutteleva Daniel tuo alakertaamme pallollista osaamista. Hän on erinomainen avaamaan peliä ja lisäksi hän pystyy pelaamaan niin puolustuksen keskustassa kuin vasemmalla, jalkapallojohtaja Juho Rantala sanoo seuran tiedotteessa.

O’Shaughnessy on aloittanut uransa RiNS:ssä, jonka jälkeen hän edusti juniorivuodet sekä Honkaa että HJK:ta. Ulkomaille puolustaja siirtyi 2011 pelattuaan HJK:n reservijoukkue Klubi-04:ssä. Ensin hän edusti ranskalaista FC Metziä ja sen jälkeen Brentfordia, kunnes päätyi lopulta Cheltenhamiin.

– Olen todella iloinen sopimuksestani HJK:n kanssa. Odotan innolla harjoitusten alkamista ja menestyksekästä kautta joukkueelle, Daniel O’Shaugnessy sanoo tiedotteessa.

O’Shaughnessy kuului edellisessä alle 21-vuotiaiden EM-karsinnassa joukkueen runkopelaajiin.